Szeged tömegközlekedése

**Szeged tömegközlekedéséről** az önkormányzati tulajdonú Szegedi Közlekedési Kft. és az állami tulajdonú Volánbusz Zrt. és a MÁV-START Zrt. gondoskodik. A szegedi tömegközlekedés villamosokra, trolibuszokra és autóbuszokra épül.

Szeged egyike az öt magyar városnak, amely villamosvonalat üzemeltet (a másik négy: Budapest, Debrecen, Hódmezővásárhely és Miskolc), illetve Szegeden kívül csak Budapesten és Debrecenben ülhetünk trolira.

## Történet

### Az 1879-es árvíz után

Az 1879-es szegedi nagy árvíz utáni újjáépítés után a növekvő városnak már nem felelt meg az omnibuszközlekedés, ezért 1884. július 1-jétől lóvasutat üzemeltetett a város. Az SZKT jogelődjét 1885-ben alapították Szegedi Közúti Vaspálya Részvénytársaság néven. 1885-ben az utasszám meghaladta a 300 000-et.

1908. október 1-jén indult útnak az első villamos; a menetdíj elég drágának számított. A villamosok ebben az időben a személyszállítás mellett teherszállítással is foglalkoztak. Az első világháború derékba törte a fejlődést, több villamosvonal megszűnt, két kocsit eladtak más városoknak. A forgalom csökkent.

A második világháború nem okozott nagyobb károkat a villamosvonali infrastruktúrában, a forgalom a harcok végeztével azonnal megindulhatott. A cég 1950. április 14-én felvette a *Szegedi Villamos Vasút Vállalat* nevet, 1955-től pedig *Szegedi Közlekedési Vállalat*nak hívták. Az 1950-es években Szegednek kiterjedt villamoshálózata volt, Kiskundorozsmára is villamos járt. Ebben az időben indult meg az autóbuszközlekedés. Az autóbuszoknak eleinte másodlagos szerepet szántak a villamos mellett, de egyre népszerűbb lett. 1963. január 1-jétől az autóbuszok üzemeltetése átkerült a Tisza Volánhoz.

### A villamos háttérbe szorulása

A villamosvasút teherfuvarozó szerepe időközben egyre csökkent, majd 1971-ben teljesen megszűnt. Az 1970-es évek végére a villamoshálózat egy részét felszámolták. Megszűnt a dorozsmai, az újszegedi és a felső Tisza-parti vonalszakasz. A tarjáni vonalat azonban részben kétvágányúsították. 1979. április 29-én megindult a trolibuszközlekedés. Kezdetben kizárólag a szovjet gyártmányú ZiU–9 típusú kocsik közlekedtek, majd hamarosan megjelentek az Ikarus 280-as csuklós trolibuszok, ezeket azonban többféle elektromos berendezéssel szállították, így üzemeltetésük bizonytalan és költséges volt. Jelenleg mindkét járműtípusból csak egy-egy darab található Szegeden, azok is nosztalgiajárműként.

A járműpark cseréje 1996-ban kezdődött, először három, majd később további tíz darab Tatra T6A2 típusú villamos megvételével. 2005-ben az egykori NDK-ból használtan vásárolt Tatra KT4 típusú villamosokkal váltották le a régi FVV típusúak jelentős részét. 2006. július 1-jén adták át a forgalomnak a részben korszerűsített 4-es vonalat. Tarjánnál hurokforduló, Kecskésen deltavágány készült, így ezen a vonalon már közlekedhettek az egyirányú kocsik (Tatra T6A2, Tatra KT4) is.

Az 1990-es évek első felétől az SZKT 11 darab Škoda 14Tr (szóló) és 27 darab Škoda 15Tr (csuklós) magaspadlós trolibuszt szerzett be. Beszereztek még 4 db Škoda 21Tr (szóló) és 1 db Škoda 22Tr (csuklós) típusú alacsonypadlós trolibuszt is.

Az önkormányzati tulajdonú közlekedési cég korábbi vezetése sokak által vitatott módon saját járműépítésbe kezdett: egy használtan vásárolt alacsonypadlós Volvo elővárosi autóbuszt trolibusszá alakítottak át. A kísérlet sikerességét bizonyítja, hogy később további hat Mercedes-Benz Citaro autóbuszt alakítottak villamosüzeművé, illetve forgalomba állt néhány Skoda 21Ab-ból átépített trolibusz. Az SZKT-ARC Tr187/TV.EU típusú csuklós, alacsonypadlós trolibuszt is a városban készítették.

### Elektromos tömegközlekedési nagyprojekt

A 2008-ban indult projekt keretein belül az összes villamosvonal megújult. A régi csuklós villamosokat leállították, a vonalak végállomásait átalakították úgy, hogy az egyvezetőállásos járművek is meg tudjanak fordulni. Épült egy új villamospálya a Rókusi körúton, valamint meghosszabbodott a 8-as troli is, a 10-es buszt trolival váltották ki. 2011-ig a 3-as vonalon igen korszerűtlen és leromlott műszaki állapotú FVV csuklós villamosok jártak, azóta ezen a vonalon is Tatra T6A2H, illetve Tatra KT4D villamosok szállítják az utasokat.

2012-ben megindult a forgalom az új 2-es villamos vonalán, 9 darab szintén új, alacsonypadlós PESA 120Nb típusú villamossal.

A korszerűsítés során 107 megállóban helyeztek el utasinformatikai kijelzőket.

## Díjszabás

Pótdíj
Aki jegy nélkül, érvénytelen jeggyel, bérlettel, utazási igazolvánnyal utazik, illetve valamilyen kedvezményt jogosulatlanul vesz igénybe, kutyát külön érvényes vonaljegy, vagy bérlet nélkül szállít, továbbá, aki csomagként, kézipoggyászként nem szállítható tárgyat visz be a járműbe, valamint ha az utas vagy az általa szállított kézipoggyász, vagy élő állat bepiszkítja a járművet, illetve az „Utazási Feltételek”- et egyéb tekintetben nem tartja be, az alábbi összegű pótdíjat köteles fizetni:

* Helyszínen és 3 munkanapon belül történő fizetés esetén 7 000,- Ft
* 30 napon belül történő kiegyenlítés esetén 11 000,- Ft
* 30 napon túli kiegyenlítés esetén 24 000,- Ft

Sablon:Idézet 2

## Viszonylatok

Szeged villamos üzemű tömegközlekedését a Szegedi Közlekedési Társaság (SZKT) végzi. Az SZKT rendszeresen 5 villamos- és 7 trolibuszvonalat üzemeltet. Az autóbusz üzemű tömegközlekedését a Volánbusz Zrt. végzi. A cég 36 rendszeres autóbuszjáratot üzemeltet. A városban 1955 óta van autóbuszközlekedés.

*Bővebben: Szeged villamosvonal-hálózata*

*Bővebben: Szeged trolibuszvonal-hálózata*

*Bővebben: Szeged–Hódmezővásárhely tram-train*

*Bővebben: Szeged autóbuszvonal-hálózata*

## Jegyzetek

1. ↑ „Troli-sztori a Napfény városából”, *iho.hu*, 2010. február 20.. [2013. október 4-i dátummal az eredetiből archiválva] (Hozzáférés ideje: 2013. október 1.)
2. ↑ „Ünnepi start – újra munkában az 1-es villamos + FOTÓK”, *szegedma.hu*, 2011. december 15.. [2013. október 31-i dátummal az eredetiből archiválva] (Hozzáférés ideje: 2013. október 30.)
3. ↑ „Átadták a 4-est, nyugdíjazták a „bengálikat” + FOTÓK”, *szegedma.hu*, 2011. augusztus 20.. [2013. október 30-i dátummal az eredetiből archiválva] (Hozzáférés ideje: 2013. október 27.)
4. ↑ MTI (2010-08-14). Elindult a forgalom a 8-as troli vonalon (magyar). Délmagyarország. Archived from the original on augusztus 22, 2010. Retrieved on február 26, 2012.
5. ↑ „Próbaútra ment Szeged új piros trolija”, *delmagyar.hu*, 2013. szeptember 26. (Hozzáférés ideje: 2013. szeptember 30.)
6. ↑ „Keddtől végig közlekedik a 3 és 3F-es villamos”, *szegedma.hu*, 2011. január 31.. [2013. október 4-i dátummal az eredetiből archiválva] (Hozzáférés ideje: 2013. október 3.)
7. ↑ „Szombaton indul a 2-es villamos! Itt van valamennyi új menetrend!”, *delmagyar.hu*, 2012. február 27.. [2013. október 3-i dátummal az eredetiből archiválva] (Hozzáférés ideje: 2013. október 30.)
8. ↑ „Itt a 108-as, teljes a szegedi Pesa-flotta”, *delmagyar.hu*, 2012. május 23.. [2013. október 31-i dátummal az eredetiből archiválva] (Hozzáférés ideje: 2013. október 30.)
9. ↑ „Tesztüzemben a kijelzők”, *delmagyar.hu*, 2014. január 2.

## Források

* Sablon:Cite book
* Tájékoztató a 2013. január 1-jétől, valamint július 1-jétől érvényes, Szeged helyi, közösségi közlekedési díjakról.. szkt.hu. Archived from the original on október 13, 2013. Retrieved on november 1, 2013.

## További információk

* A Szegedi Közlekedési Kft. hivatalos webhelye
* A VOLÁNBUSZ Zrt. hivatalos webhelye

Sablon:Tömegközlekedés